
 18.12.2013
 BG
 Официален вестник на Европейския съюз
 L 341/47
 РЕГЛАМЕНТ ЗА ИЗПЪЛНЕНИЕ (ЕС) No 1357/2013 НА КОМИСИЯТА
 от 17 декември 2013 година
 за изменение на Регламент (ЕИО) No 2454/93 за определяне на разпоредби за прилагане на Регламент (ЕИО) No 2913/92 на Съвета за създаване на Митнически кодекс на Общността
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2913/92 на Съвета от 12 октомври 1992 г. относно създаване на Митнически кодекс на Общността (1), и по-специално член 247 от него,
 като има предвид, че:
 (1)
 Непреференциалните правила за произход следва да бъдат прилагани към всички непреференциални мерки на търговската политика, включително към антидъмпинговите и изравнителните мита.
 (2)
 В член 24 от Регламент (ЕИО) No 2913/92 е заложен основният принцип, че за стоките, чието производство включва участието на повече от една държава, се счита, че произхождат от държавата, в която са претърпели последната си съществена, икономически обоснована обработка или преработка в оборудвано за тази цел предприятие и довела до производството на нов продукт или която представлява важен стадий за производството.
 (3)
 По силата на Регламент (ЕС) No 513/2013 на Комисията (2) фотоволтаичните модули или панели от кристален силиций и техните ключови компоненти се облагат с временни антидъмпингови мита при деклариране за свободно обращение.
 (4)
 С оглед да се осигури правилното и еднакво прилагане на временните антидъмпингови мита е необходимо да се установи прецизно правило за тълкуване на принципа на член 24 от Регламент (ЕИО) No 2913/92 за определяне на произхода на продуктите, обхванати от посочените мерки, по отношение на фотоволтаичните модули или панели от кристален силиций и един от техните ключови компоненти — фотоволтаичните клетки от кристален силиций.
 (5)
 Производственият процес на фотоволтаичните модули или панели от кристален силиций може да бъде разделен на следните основни етапи: производство на силициеви пластини; преработка на силициевите пластини във фотоволтаични клетки от кристален силиций; комплектуване на няколко фотоволтаични клетки от кристален силиций във фотоволтаичен модул или панел от кристален силиций.
 (6)
 Най-важният стадий в производството на фотоволтаични модули или панели от кристален силиций е преработката на силициевите пластини във фотоволтаични клетки от кристален силиций. Това е решаващият производствен стадий, по време на който предназначението на компонентите на панела или модула става окончателно и те придобиват своите специфични качества.
 (7)
 Поради това следва да бъде считано, че тази трансформация съставлява последната съществена трансформация в производствения процес на фотоволтаични модули или панели от кристален силиций в съответствие с член 24 от Регламент (ЕИО) No 2913/92. Така държавата на производство на фотоволтаичните клетки от кристален силиций следва да бъде държавата на непреференциален произход на фотоволтаичните модули или панели от кристален силиций.
 (8)
 С Решение 94/800/ЕО (3) Съветът одобри, наред с другото, Споразумението относно правилата за произход (СТО — ГАТТ 1994) в приложение към окончателния акт, подписан в Маракеш на 15 април 1994 г. Съгласно принципите, заложени в посоченото споразумение за работната програма за хармонизация, определянето на държавата, в която стоките са претърпели своята последна съществена трансформация, следва на първо място да се основава на държавата, в която производственият